Baba, peuters sterf toe huis brand(Foto: SAPD) Twee peuters en ’n baba is dood nadat hul woonplek in Northam in Limpopo Saterdagoggend aan die brand geraak het. Die kinders was alleen tuis ten tyde van die voorval. Kol. Moatshe Ngoepe, woordvoerder van die polisie, sê die kinders se ma het hulle omstreeks 08:00 alleen tuis gelos om kos by die plaaslike winkel te gaan koop. Sy is egter op pad winkel toe daarvan ingelig dat haar huis brand. Sy het teruggehardloop en haar woonplek in ligte laaie aangetref. Brandbestryders en die polisie is na die toneel ontbied waarna die kinders uit die vlamme gered is. Die vyf maande oue Sinenhlahla Tsotetsi asook Jabulane Tsotetsi en Katlego Mogale, albei twee jaar oud, is egter op die toneel dood verklaar. Die oorsaak van die brand is in dié stadium nog onduidelik. Die polisie doen ’n geregtelike doodsondersoek. Lt.genl. Christine Moralakadi, waarnemende polisiehoof in Limpopo, doen ’n beroep op ouers om nie hul kinders alleen tuis te los nie om sodoende voorvalle van dié aard te voorkom.